લક્ષ્મી-પ્યારેની જોડીમાં પ્યારેલાલ અંતર્મુખ અને ઓછાબોલા. જ્યારે લક્ષ્મીકાંત મિલનસાર અને પત્રકારો સાથે પ્રેમથી વાતો કરનારા. કુંદનલાલ સાયગલથી માંડીને જયકિસન સુધી જે મર્યાદા આડે આવી તે સુરાપ્રેમ લક્ષ્મીકાંતને પણ ભરખી ગયો. સતત ટોચે રહેવા માટેનું ટેન્શન તેમને જાણ્યે-અજાણ્યે શરાબ તરફ લઈ ગયેલું. એટલે લીવર અને કિડની તેમને દગો દઈ ગયા. એમણે ઈન્ટરવ્યૂમાં કહેલું: ‘એક તો અમારે ધુરંધરો વચ્ચે રહીને કંઈક નવું કરી બતાવવાનું હતું અને બીજું, સમયની સાથે રહીને નીત નવું સર્જવાનું હતું. રાજ કપૂર માટે અલગ શૈલી, મનોજકુમાર માટે અલગ અને મનમોહન દેસાઈ માટે ફરી અલગ. આમ વિવિધતા અને લોકપ્રિયતા-બબ્બે મોરચે ટકી રહેવાનું. એકવાર તમે સારું કામ કરો એટલે લોકોની અપેક્ષાઓ વધી જાય. એટલે અમે જ અમારા હરીફ. અમે જ અમારા સમીક્ષક.’